b'\n_START_ARTICLE_\nZala\n_START_PARAGRAPH_\nZala je 139 km dolga zahodnomad\xc5\xbearska reka. Njen povpre\xc4\x8den padec je 10 cm/km, hitrost toka je med 0,1 in 0,5\xc2\xa0km/h, globina ne prese\xc5\xbee 80\xc2\xa0cm, \xc5\xa1irina pa je med 6 in 16 m._NEWLINE_Izvira v \xc5\xbdelezni \xc5\xbeupaniji, natan\xc4\x8dneje v Szalaf\xc5\x91ju v Slovenskem Porabju, tik ob dr\xc5\xbeavni meji s Slovenijo. Najprej te\xc4\x8de proti vzhodu \xc4\x8dez \xc5\x90riszentp\xc3\xa9ter in kmalu prite\xc4\x8de v Zalsko \xc5\xbeupanijo, kateri je dala ime. Tok proti vzhodu se nadaljuje \xc4\x8dez Zalal\xc3\xb6v\xc5\x91 in Zalaegerszeg, kjer se najprej obrne proti severovzhodu, kmalu zatem pa proti jugu, kjer te\xc4\x8de mimo kraja Zalab\xc3\xa9r. Kmalu po ponovnem zavoju proti vzhodu se ju\xc5\xbeno od Keszthelyja izliva v Blatno jezero in predstavlja njegov edini pomembnej\xc5\xa1i pritok._NEWLINE_Pore\xc4\x8dje Zale je bilo v 9. stoletju del Spodnje Panonije, zaradi mo\xc4\x8dvirnatega terena ob njenem izlivu v Blatno jezero je med slovanskimi plemeni dobila ime Blatna. Ob njej je nastalo tudi sredi\xc5\xa1\xc4\x8de kne\xc5\xbeevine Urbs paludarum oz. Blatnograd ali Blatenski kostel. Po 2. svetovni vojni so na domnevnem mestu te prestolnice, nekaj km zahodno od Blatnega jezera, odkrili temelje in do meter visoke ostanke zidov triladijske bazilike s prizidanim prezbiterijem, ki segajo v \xc4\x8das Koclja ali morebiti celo Pribine._NEWLINE_Mo\xc4\x8dvirje, ki se danes imenuje Kis-Balaton, so do sredine 20. stoletja izsu\xc5\xa1ili za potrebe kmetijstva. Ker so se v Blatnem jezeru kmalu pokazali negativni vplivi zaradi pove\xc4\x8danega dotoka fosfatov in nitratov (kot posledica intenzivnega kmetijstva na izsu\xc5\xa1enem pore\xc4\x8dju), so \xc5\xbee leta 1982 pri\xc4\x8deli z obnovo mokri\xc5\xa1\xc4\x8da, kar so dosegli z izgradnjo ve\xc4\x8d pregrad in vodnih zadr\xc5\xbeevalnikov. Rezultati tovrstnega naravnega filtriranja vode se \xc5\xbee ka\xc5\xbeejo v izbolj\xc5\xa1anju razmer v jezeru._NEWLINE_Ob zgornjem toku reke danes te\xc4\x8de pomembna \xc5\xbeelezni\xc5\xa1ka povezava med Slovenijo in Mad\xc5\xbearsko.'